TRENČÍN. Ako informovala hovorkyňa Železničnej polície Ľubica Zoňová, za železničným priecestím pri vchádzaní do oblúku pred železničným mostom cez rieku Váh uvidel rušňovodič vo vzdialenosti približne dvadsať metrov osobu, ktorá sa prikrčila ku koľajnici.
"Napriek tomu, že vlak trúbil a rušňovodič zatiahol rýchlobrzdu, pre krátku vzdialenosť už nedokázal zrážke zabrániť," povedala Zoňová.
Na miesto privolali lekára, ktorý konštatoval, že žena utrpela mnohopočetné devastačné poranenia nezlučiteľné so životom.
"Doprava na prvej dopravnej koľaji bola zastavená od 19.34 do 21.35 hodiny, následkom čoho došlo k meškaniu piatich vlakov," dodala Zoňová.
Skúška na alkohol u rušňovodiča bola negatívna, v službe ho vystriedali.